«Урысей зэкъуэтым» и съездыр иухащ
Жэпуэгъуэм и 5-м Москва щызэхуащIыжащ «Урысей зэкъуэт» партым и ХIV съездыр. Къэбэрдей-Балъкъэрым къыбгъэдэкIыу абы цIыху 13 щыIащ, партым и Совет Нэхъыщхьэм хэт Къанокъуэ Арсен я пашэу.
Пленар зэIущIэм япэкIэ абы Iуэху зэмылIэужьыгъуэхэм теухуауэ къыщызэрагъэпэща зэпсэлъэныгъэхэм хиубыдэу щIыналъэхэм я лIыкIуэхэр яIущIащ къэралым и политикэ, экономикэ гъащIэр зыубзыхуу къалъытэ къулыкъущIэшхуэхэм, политикэ лэжьакIуэхэм: федеральнэ министерствэхэм я лIыкIуэхэм, Къэрал Думэм и депутатхэм я идеологиер зыубзыхуу къалъытэ цIыхухэр.
Япэ махуэм хиубыдэу екIуэкIа Iуэху нэхъыщхьэхэм ящыщщ къэралым и Президент Путин Владимир съездым хэтхэм зэрахуэзар. Илъэс зыбжанэкIэ «Урысей зэкъуэтым» и пашэу щытар псом япэу зыхуэзар абы и пэщIэдзэ зэгухьэныгъэхэм я секретархэу съездым кърагъэблэгъахэрщ.
Партым иригъэкIуэкI лэжьыгъэр зыхуэдэм и гугъу щищIым, Путин Владимир къыхигъэщхьэхукIащ ар ипэжыпIэкIэ «цIыхубэ парту зэрыщытыр къызэригъэлъэгъуар», ар фокIадэм и 8-м екIуэкIа хэхыныгъэхэми наIуэ къызэращIар. Президентыр хэхауэ тепсэлъыхьащ партым лэжьыгъэ тэмэм иригъэкIуэкIынымкIэ дэIэпыкъуэгъу нэхъыщхьэр цIыхубэр арауэ зэрыщытыр. «Япэ махуэхэм щегъэжьауэ сыхэта къудей мыхъуу, сэ си щхьэкIэ къызэзгъэпэща партыр Урысей къэралыгъуэм и щIэгъэкъуэн нэс хъун хузэфIэкIащ. Абы папщIэ фэ псоми фIыщIэ фхузощI», — жиIащ Путиным.
Щэбэтым, жэпуэгъуэм и 5-м, съездыр щрагъэкIуэкIа ещанэ махуэм партым и тхьэмадэ, УФ-м и Премьер-министр Медведев Дмитрий ищIа доклад нэхъыщхьэм щызэпкърихащ иужьрей хэхыныгъэхэм кърикIуахэр. Иджырей политикэ гъащIэм «Урысей зэкъуэтым» бжьыпэр зэрыщиIыгъыр, хэхыныгъэхэм политикэ парту 53-рэ жылагъуэ зэгухьэныгъэу 12-рэ зэрыхэтар къыхигъэщри, Медведевым къызэхуэсахэм аргуэру зэ ягу къигъэкIыжащ дзыхь къыхуащIа властыр къэралыр гъэбыдэным, абы зегъэужьыным хуэунэтIауэ къэгъэсэбэпын зэрыхуейр.
АдэкIэ къэув къалэнхэм я гугъу щищIым, Медведев Дмитрий къыхигъэщхьэхукIащ илъэс къэкIуэнум и бюджетыр зэпэубыдауэ зэрыщытынур, ауэ социальнэ къалэнхэр фIэкIыпIэ имыIэу зэрагъэзэщIэнур. Гулъытэ нэхъыщхьэр хуанэтIынущ демографие гугъуехьхэр дэгъэкIыным. Партым и тхьэмадэм зэIущIэм хэтахэр къыхуриджащ сабий зыгъуэтахэр ахъшэ ирату зэрыщагъэсыр илъэсищым щегъэжьауэ илъэси 4,5-м нэсу зыгъэув законопроектыр даIыгъыну. КъыкIэлъыкIуэ жэрдэмыр зытеухуар сабий етIуанэ е абы къыкIэлъыкIуэ зыгъуэтахэм ахъшэ зэрырат щIыкIэрщ. «Правительствэм егъэхьэзыр мы программэм адэкIи пыщэным теухуа Iуэхухэр. Дэ цIыхухэр тепсэлъыхьын папщIэ къыхэтлъхьэнущ алъандэрэ къагъэсэбэпа хабзэхэм ящыщу хъумэн хуейхэри абыхэм ящIыгъужыпхъэхэри. Дауэ мыхъуми, абыхэм иджыпсту экспертхэр хэплъэну сфIэигъуэщ икIи сыщогугъ а Iуэхум «Урысей зэкъуэт» партыр жыджэру хэтыну», — жиIащ Медведевым. Партымрэ Правительствэмрэ зэщIыгъуу зэлэжьыпхъэ апхуэдэ Iуэху нэхъыщхьэхэм ящыщу къэпсалъэм къигъэлъэгъуащ псэупIэхэр зэраухуэм, псэупIэ-коммунальнэ хозяйствэм и щытыкIэм, курыт школхэмрэ сабий садхэмрэ я лэжьэкIэм зэщIыгъуу кIэлъыплъыныр. А Iуэхум адэкIи пыщэн хуейуэ Премьер-министрым къилъытащ. «Лэжьыгъэхэр зэрекIуэкIым уи нэIэ зэрытебгъэкIыу сабий садхэр зыхуримыкъухэр занщIэу нэрылъагъуу нэхъыбэ мэхъу», — къигъэлъэгъуащ абы.
Съездым партым и уставым зэхъуэкIыныгъэхэр щыхалъхьащ, Совет Нэхъыщхьэмрэ Генеральнэ советымрэ хэтхэм ящыщхэр зэрахъуэкIащ. Партым и Къэбэрдей-Балъкъэр щIыналъэ къудамэм и секретарь Бозий Натбий хагъэхьащ «Урысей зэкъуэтым» и Генеральнэ советым.
Съездыр щызэхуащIыжым Медведев Дмитрий къыхигъэщхьэхукIащ Урысейм и цIыхухэм я псэукIэр егъэфIэкIуэныр партым иригъэкIуэкI лэжьыгъэм и унэтIыныгъэ нэхъыщхьэу увын зэрыхуейр. «Дэ иджырей парту дыщытын икIи социальнэ гуп псоми къагъэувхэр зэхэтхын, сыт хуэдэ унафэми цIыхухэм я сэбэп зэрыхэлъынум дыхущIэкъун хуейщ. ФокIадэм екIуэкIа хэхыныгъэхэм яужькIэ партыр ипэжыпIэкIэ нэхъ лъэщ хъуащ. Ар икъукIэ гуапэщ, ауэ абы щхьэкIэ ди лэжьыгъэр къэдгъэтIэсхъэну, гугъуехьхэм дакъыпэщIэкIуэтыну дыхуиткъым. Дзыхь къытхуащIа властыр дэ къэдгъэсэбэпын хуейщ къэралым зегъэужьыным, ди цIыхухэм я псэукIэр егъэфIэкIуэным хуэунэтIауэ. Ар жэуаплыныгъэ инщ икIи щIыхьышхуэщ», — жиIащ абы.
